黄庭坚
次韵子瞻与舒尧文祷雪雾猪泉唱和
老农年饥望人腹，想见四溟森雨足。
林回投璧负婴儿，岂闻烹儿翁不哭。
未论万户无炊烟，蛛丝蜗涎经杼轴。
使君闵雪无肉味，煮饼青蒿下盐菽。
岂云剪爪宜侵肌，霜不杀草仍故绿。
幽灵奰贔西山雾，牲肥酒香神未渎。
得微往从董父餐，宁当罪系葛陂渊。
卜择祠官齐博士，暴露致告苍崖颠。
请天行泽不汲汲，尔亦枯鱼过河泣。
生鹅斩颈血未乾，风马云车坐相及。
百里旌旗洒玉花，使君义动龙蛇蛰。
老农欢喜有春事，呼儿饭牛理蓑笠。
博士勿叹从公疲，明年麦饭滑流匙。